‘कोई भी राष्ट्र-राज्य विचार या अभिव्यक्ति की बेलगाम और असीम स्वतन्त्रता को स्वीकार नहीं करता। एक व्यक्ति की स्वतन्त्रता का केवल उतना ही अस्तित्व है जितना वह अपने साथी नागरिक की स्वतन्त्रता के प्रति गहरी प्रतिबद्धता रखता है। दूसरे शब्दों में, एक व्यक्ति की स्वतन्त्रता में यह नहीं शामिल है कि वह दूसरों के अधिकारों को कुचले। सभी स्वतन्त्रताएं विशिष्ट सामाजिक और सांस्कृतिक संदर्भों के भीतर सीमित होती हैं। जैसे ही सोचने की तर्क पद्धति की इस दिशा को स्वीकार करना शुरू करते हैं, हमें एक बेचैनी का अनुभव होने लगता है क्योंकि स्वतन्त्रता के लिए अत्यन्त महत्वपूर्ण और बुनियादी कुछ हाथ से छूटने लगता है। यह वह जगह है जहां व्यक्ति या समूह की खास तरह की विवशता के आकारहीन क्षेत्र में प्रवेश करते हैं। नैतिकताओं, मूल्यों, सम्मान, परस्परता की कमी या अनुपस्थिति में य़ह आसान होता है कि व्यक्तिपरकता के भ्रमजाल में फंस जाएं। संभवतः ठीक इसी प्रकार ‘हारून एण्ड द सी ऑफ स्टोरीज’ के अपने एक संसार के आगोश में सलमान रुश्दी हमें ले गए थे। चुप का राज्य एक दमनकारी चुप्पी का राज है जहां कभी सूरज नहीं उगता है। उसके बिलकुल सटे उत्तेजक बहसों वाला गुप का राज्य है जहां हमेशा चमकता सूरज निकलता रहता है। यह हम पर निर्भर करता है कि हम चुप या गुप में से किसका नागरिक होना चाहते हैं। स्वतन्त्रता और अधिकार मानवीय कला से जुड़ी सच्चाइयां हैं। क्या वे संरक्षण के लायक हैं? क्या हमें उन्हें बचाने का प्रयास करना चाहिए और किस हद तक करना चाहिए तथा किस कीमत पर करना चाहिए?